‘Omvattende bedrog’ met toelaes onthul(Foto: Facebook) Die owerhede trek die net vinnig nouer om die duisende mense wat hulself onwettig deur die Werkloosheidversekeringsfonds (WVF) se tydelike werkloosheidverligtingskema (Ters) verryk het. Op 22 Augustus verlede jaar het die minister van arbeid, Thulas Nxesi, die bevindings deur die kantoor van die ouditeur-generaal in verband met bedrog en wanbestuur van Ters-geld na die spesiale ondersoekeenheid (SOE) verwys, sodat teen die skuldiges opgetree kan word. Dinsdagoggend het die Kobras terugvoer oor hul vordering aan die parlementêre portefeuljekomitee oor arbeid verskaf. Oor die Ters-bewusmakingsprogram is bevind dat R6,1 miljoen verkeerdelik aan radio-advertensies bestee is, en sewe amptenare word tans dissiplinêr hiervoor verhoor. Leefstyloudits van ŉ hele rits amptenare het ŉ aanvang geneem en vorder fluks. ŉ Omvattende aantal maniere waarop bedrog met Ters-toelaes gepleeg word, is reeds deur die SOE ontbloot. Dit sluit in WVF-werknemers wat geld aan mekaar en hulself oorbetaal, betalings aan afgestorwenes, gevangenes, dubbele uitbetalings, uitbetalings aan mense met ongeldige ID-nommers, buitensporige groot betalings, onderbetalings, betalings aan buitelanders en betalings waar die uitbetaaldatum voor die aansoekdatum val. Tot dusver is betalings aan onder andere 6 140 staatsamptenare, 78 weermaglede, sewe gevangenes en 68 afgestorwenes ondersoek, met 20 inhegtenisnemings en 70 strafregtelike hofsake voortspruitend, sedert 12 Desember. Wat Ters-uitbetalings betref, het 13 447 004 werknemers tot dusver daarby baat gevind. Dit betrek 1,1 miljoen werkgewers en amptenare, en beloop tot dusver net meer as R57 miljard. Die SOE se ondersoeke gaan voort.